Document ID: 32001L0027

Komisijos Direktyva 2001/27/EB
2001 m. balandžio 10 d.
derinanti su technikos pažanga Tarybos direktyvą 88/77/EEB dėl valstybių narių įstatymų, reglamentuojančių priemones, kurių būtina imtis mažinant transporto priemonėse naudojamų uždegimo suspaudimu variklių išmetamuosius dujinius bei kietųjų dalelių teršalus ir transporto priemonėse naudojamų kibirkštinio uždegimo variklių, kaip kurą vartojančių gamtines dujas ir suskystintas naftos dujas, išmetamuosius dujinius teršalus, suderinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1987 m. gruodžio 3 d. Tarybos direktyvą 88/77/EEB dėl valstybių narių įstatymų, reglamentuojančių priemones, kurių būtina imtis mažinant transporto priemonėse naudojamų uždegimo suspaudimu variklių išmetamuosius dujinius bei kietųjų dalelių teršalus ir transporto priemonėse naudojamų kibirkštinio uždegimo variklių, kaip kurą vartojančių gamtines dujas ir suskystintas naftos dujas, išmetamuosius dujinius teršalus, suderinimo [1] su paskutiniais pakeitimais, padarytais Europos Parlamento ir Tarybos direktyva 1999/96/EB [2], ypač į jos 4 straipsnį,
kadangi:
(1) Direktyva 88/77/EEB yra viena iš atskirųjų direktyvų dėl tipo patvirtinimo tvarkos, nustatytos 1970 m. vasario 6 d. Tarybos direktyva 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [3], su paskutiniais pakeitimais, padarytais Europos Parlamento ir Tarybos direktyva 2000/40/EB [4].
(2) Direktyvoje 1999/96/EB numatyti nauji emisijos bandymų ciklai ir nurodymai, draudžiantys naudoti išderinimo įtaisus ir (arba) taikyti neracionalią išmetamųjų teršalų kiekio reguliavimo strategiją. Dabar yra tikslinga griežtinti tuos reikalavimus ir suteikti valdžios institucijoms įrankį, leidžiantį nustatyti, ar varikliuose naudojamas išderinimo įtaisas ir (arba) neracionalios išmetamųjų teršalų kiekio reguliavimo strategijos, įprastomis veikimo sąlygomis reguliuojančios variklio eksploatacines savybes ir keičiančios išmetamųjų teršalų kiekį.
(3) Pripažinta, kad dujinės transporto priemonės gali būti reali ir aplinkai naudinga alternatyva dyzelinėms transporto priemonėms dėl į orą išmetamų teršalų kiekių. Nors jos gali pasiekti Direktyvoje 1999/96/EB nustatytas išmetamųjų teršalų ribas, kai kuriems dujiniams varikliams dėl savo konstrukcijos sunku atitikti bandymo ciklo pripažinimo galiojančiu kriterijus, taikomus dujinio variklio atsako į greičio, sukimo momento ir galios pasikeitimus tikslumui, kurio reikalauja europinis bandymas taikant pereinamųjų režimų ciklą (ETC). Kad, laikantis tipo patvirtinimo sistemos konstrukcijos laisvės filosofijos ir padedant skatinti dujinių transporto priemonių rinkos plėtrą, nebūtų nustatomi dujinių variklių konstrukcijos reikalavimai, reikėtų tik dujiniams varikliams leisti iš dalies keisti statistinius kriterijus, pagal kuriuos vertinamas tipo patvirtinimo bandymo galiojimas. Ateityje reikėtų patikslinti dujinių variklių technologijos kūrimą, kad ši dujiniams varikliams taikoma tolerancija būtų patvirtinta arba iš dalies pakeista.
(4) Gamtines dujas naudojančių variklių bandymui reikalingi etaloniniai degalai turėtų būti iš naujo apibrėžiami, kad kiek įmanoma plačiau aprėptų rinkoje esančių įvairių sudėčių dujinių degalų λ poslinkio koeficientą (Sλ). Kurui suskystintas naftos dujas naudojančių variklių bandymui reikalingi etaloniniai degalai taip pat turėtų būti patikslinami, kad panašiai kiek įmanoma plačiau aprėptų rinkoje esančius degalus.
(5) Tikslinga techniškai iš dalies pakeisti esančias matavimo ir ėmiklių ėmimo metodikas, kad būtų galimas europinis transporto priemonių ir etanolį naudojančių variklių tipo patvirtinimas.
(6) Šioje direktyvoje numatytos priemonės atitinka Direktyva 70/156/EEB įkurto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 88/77/EEB priedai keičiami pagal šios direktyvos priedus.
2 straipsnis
1. Nuo 2001 m. spalio 1 d. jokia valstybė narė negali:
a) atsisakyti suteikti EB tipo patvirtinimą arba išduoti Direktyvos 70/156/EEB 10 straipsnio 1 dalies paskutinėje įtraukoje numatytą dokumentą, arba suteikti nacionalinį tipo patvirtinimą transporto priemonėms, varomoms uždegimo suspaudimu arba dujiniu varikliu; ar
b) uždrausti registruoti, parduoti, pradėti eksploatuoti ar naudoti tokias naujas transporto priemones; ar
c) atsisakyti išduoti EB tipo patvirtinimą uždegimo suspaudimu ar dujų variklio tipui; ar
d) uždrausti parduoti ar naudoti naujus uždegimo suspaudimu ar dujų variklius,
jei įvykdomi atitinkami Direktyvos 88/77/EEB su pakeitimais, padarytais šia direktyva, priedų reikalavimai.
2. Nuo 2001 m. spalio 1 d. valstybės narės:
a) nebegali išduoti EB tipo patvirtinimo ar dokumento, numatyto Direktyvos 70/156/EEB 10 straipsnio 1 dalies paskutinėje įtraukoje; ir
b) atsisako išduoti nacionalinį tipo patvirtinimą
uždegimo suspaudimu ar dujų variklių tipams ir transporto priemonių, varomų uždegimo suspaudimu ar dujų varikliais, tipams, neatitinkantiems Direktyvos 88/77/EEB su pakeitimais, padarytais šia direktyva, nustatytų reikalavimų.
3. Nuo 2001 m. spalio 1 d., išskyrus transporto priemones ir variklius, skirtus eksportui į trečiąsias šalis, bei išskyrus eksploatuojamose transporto priemonėse pakeitimui skirtus variklius, valstybės narės:
a) pagal Direktyvą 70/156/EEB nebepripažįsta atitikties liudijimų, kurie pagal tos direktyvos 7 straipsnio 1 dalį pridedami prie naujų transporto priemonių ar naujų variklių, galiojimo ir
b) uždraudžia registruoti, parduoti, pradėti eksploatuoti ar naudoti naujas transporto priemones ir parduoti bei naudoti naujus variklius
uždegimo suspaudimu variklių tipams ir transporto priemonių, varomų uždegimo suspaudimu varikliais, tipams, neatitinkantiems Direktyvos 88/77/EEB su pakeitimais, padarytais šia direktyva, nustatytų reikalavimų.
4. Nuo 2003 m. spalio 1 d., išskyrus transporto priemones ir variklius, skirtus eksportui į trečiąsias šalis, taip pat išskyrus eksploatuojamose transporto priemonėse pakeitimui skirtus variklius, valstybės narės:
a) pagal Direktyvą 70/156/EEB nebepripažįsta atitikties liudijimų, kurie pagal tos direktyvos 7 straipsnio 1 dalį pridedami prie naujų transporto priemonių ar naujų variklių, galiojimo ir
b) uždraudžia registruoti, parduoti, pradėti eksploatuoti ar naudoti naujas transporto priemones ir parduoti bei naudoti naujus variklius
dujinių variklių tipams ir transporto priemonių, varomų dujiniais varikliais, tipams, neatitinkantiems Direktyvos 88/77/EEB su pakeitimais, padarytais šia direktyva, nustatytų reikalavimų.
5. Valstybės narės laikosi šios direktyvos, kaip tipo patvirtinimo pratęsimo, reikalavimų tik, jei tai yra nauji uždegimo suspaudimu varikliai ar naujos uždegimo suspaudimų varikliu varomos transporto priemonės, kurioms tipo patvirtinimas yra suteiktas pagal Direktyvos 88/77/EEB, su pakeitimais, padarytais Direktyva 1999/96/EB, reikalavimus. Šioms transporto priemonėms 2 straipsnio 3 dalies reikalavimai yra taikomi nuo 2002 m. balandžio 1 d.
3 straipsnis
1. Valstybės narės priima ir paskelbia nuostatas, kurios, įsigaliojusios iki 2001 m. spalio 1 d., įgyvendina šią direktyvą. Apie tai jos nedelsdamos praneša Komisijai.
Šios nuostatos taikomos nuo 2001 m. spalio 1 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja trečią dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2001 m. balandžio 10 d.

Labels: 8
15
20